התאמות לימודיות תשע"ח

**התאמות לימודיות בדרכי היבחנות למורים ולתלמידים-שכבת י'**

מורים יקרים,

כידוע לכם, אנו בעיצומה של רפורמה שמטרתה צמצום ההיקף הנרחב של התאמות בדרכי ההיבחנות, מבלי לפגוע בזכאותם של התלמידים אשר זקוקים להתאמות.

בעקבות הרפורמה מוטלת על הצוות החינוכי כולו אחריות לאתר את התלמידים עם לקות הלמידה, למצוא דרכי למידה אלטרנטיביות ולהבחין בין קשיי למידה הנובעים מקשיים רגשיים, חוסר מוטיבציה, אי פניות רגשית ולימודית, אי התמדה, לבין לקויות למידה מהותיות, תוך ידיעה, הבנה והשקעה רצופה ועקבית בלימודים.

על מנת לבדוק ולאתר תלמידים עם לקות למידה מובחנת עלינו לבחון את התלמידים, ברוב המקרים, עם ההתאמה ומבחן ללא ההתאמה הספציפית. על המבחן כמובן להיות **זהה בשני המקרים.** הבדל של כ- 20 נקודות ומעלה יהווה הבדל משמעותי, במיוחד בציונים נמוכים-בינוניים.

ההתאמות כולן מוזנת במשוב.

כל ההתאמות, באשר הן (רמה 1-3) מצריכות בדיקה לאורך כל השנה של הצוות החינוכי והמקצועי. עבור התלמידים עם ההתאמות הלימודיות, יש לשמור את טופס המבחן והתשובות המקוריות של התלמיד אצלכם. רק טפסים מקוריים יבדקו בוועדת ההתאמות שתתקיים במהלך השנה. בוועדה אנו בודקים את מידת ההכרחיות של ההתאמה הלימודית הספציפית עבור אותם תלמידים. הפער המשמעותי ביותר בין הציונים במבחנים, הוא זה שיקבע לגבי הגשתו לוועדת התאמות חיצונית במשרד החינוך.

להלן טבלה המארגנת הן "טיפים" עבור התלמידים בהתארגנותם לקראת ההיבחנות עם ההתאמה הספציפית והן הנחיות למורים עבור אותם תלמידים.

ה"טיפים" הינם רלוונטיים **לכל התלמידים** ככלל ולתלמידים עם ההתאמות הלימודיות, בפרט. יש לציין כי בכל מבחן, מומלץ לתלמיד לקחת מספר דקות, להירגע, לקרוא היטב את שאלון הבחינה וההוראות, לסמן את מילות ההוראה והשאלה, להדגיש בפניו את כל מספרי השאלות וסעיפי השאלה, כדי לא לשכוח לענות על שאלות. עוד מומלץ לכתוב בצד השאלה ראשי פרקים, נקודות חשובות, לצורך ארגון התשובה והיזכרותו. אנו ממליצות להתחיל בשאלות שהתלמיד יודע יותר ורמת הביטחון שלו בשאלות אלו גבוהה יותר על מנת להפחית לחץ ולהעלות תחושת מסוגלות ומוטיבציה. **הציונים הסופיים בתעודה של כיתה י' מתייחסים להבחנות ללא ההתאמות.**

ההתאמות שאושרו מתעדכנות סופית בכיתה י"א לאחר וועדת ההתאמות במשרד החינוך.

על המורה המלמד לבדוק כשבוע לפני הבחינה את מספר התלמידים הזכאים להתאמות ואת אופן מתן ההתאמות בפועל.

על המורה להשאיר אצלו את טופס המבחן עם תשובות התלמיד **המקורי**, להגיש לרכזת ההתאמות הבית ספרית ולתת לתלמיד העתק. **מקור נשאר אצל המורה.**

שימו לב כי לכל התלמידים יש אישור להבחן עם מילונית אלקטרונית (מאושרת לבחינות הבגרות) באנגלית.

ניתן לפנות אלינו בכל שאלה בנושא, תודה רבה על שיתוף הפעולה!

ורד וקריסטינה ☺

|  |
| --- |
| **התאמות לימודיות - רמה 1 (עד 20% באישור וועדה בית ספרית)** |
| **סוג ההתאמה** | **הקשיים שבגינם ניתנת ההתאמה** | **המלצות לתלמיד בבחינות** | **"טיפים" לתלמיד** | **הנחיות למורה** |
| **הארכת זמן של 25% בכל המקצועות** | איטיות בקריאה ובכתיבה, קשיים בהתארגנות וקשיים בקשב וריכוז | 1. קרא את הוראות הבחינה, שים לב אן יש שאלות חובה ובחירה.
2. קרא את כל שאלות המבחן, סמן את אלה שאתה בטוח שאתה יודע.
3. ענה על השאלות המסומנות.
4. בדוק את תשובותיך.
5. שלב הבקרה: בדוק אם ענית על כל הסעיפים של הבחינה בהתאם להוראות.
 | סמן את כל מילות ההוראה בכל שאלה. לדוגמה: צטט, השווה (שווה ושונה), הדגם, תאר וכו'. כך תוכל להבין טוב יותר מה נדרש ממך בשאלה. | התלמיד יבחן פעם אחת במבחן. הוא יתחיל את המבחן עם צבע עט שחור/כחול וכשתתחיל תוספת הזמן בבחינה, יחליף עט לצבע אחר (לדוגמה, אדום).כך יהיה ניתן לראות האם תוספת הזמן אכן משמעותית מאוד. |
| **התעלמות משגיאות כתיב בעברית** | שגיאות כתיב מרובות | 1. כתוב באופן חופשי.
2. אם יישאר לך זמן בדוק אם אתה מזהה שגיאות ותקן את מה שאתה יכול.
 | הקפד לשמור על רווחים בין המילים, כך יהיה קל יותר לבוחן להבין את מה שכתבת! | התלמיד יבחן פעם אחת. המורה ישווה בין הציון עם ההתאמה ובלי ההתאמה והאם ההבדל משמעותי. |
| **שעתוק הבחינה- לבחון פעם אחת** | כתב יד לא קריא | כתוב כך שלפחות אתה תבין את כתב ידך. | הקפד לשמור על רווחים בין המילים, כך יהיה קל יותר לבוחן להבין את מה שכתבת! | התאמה הקיימת רק בעברית. התלמיד כותב את התשובות במלואן. כשמסיים יקריא למורה את מה שכתב **במדויק** והמורה כותב בכתב ידו **במחברת נפרדת.** אין להוסיף, לגרוע או לשנות דבר מן הכתוב במחברת המקור. |
| **הגדלת שאלון הבחינה-לבחון פעם אחת** | בעיות קריאה על רקע עיבוד חזותי לקוי וליקויים בקשב חזותי | שים לב שאכן קבלת שאלון עם אותיות מוגדלות. | כיוון שהשאלון שלך מוגדל יתכן ותקבל יותר דפים מחבריך. זו בדיוק אותה בחינה! | התלמיד יבחן **פעם אחת** באותו מבחן. המורה יצלם את שאלון הבחינה עם **דף גדול יותר A3.**   |
| **דף נוסחאות מורחב במתמטיקה** | קושי בדלייה מהזיכרון ובשימור בזיכרון | גם אם אתה זוכר בעל-פה נוסחה מסוימת היעזר בדף הנוסחאות, על מנת לוודא שזכרת נכון. | שים לב! השקע מאמץ לפתור את הבעיה ולא להיזכר בנוסחה. היא רשומה בדף הנוסחאות. |  |

|  |
| --- |
| **התאמות לימודיות- רמה 2** **(באישור וועדה מחוזית)** |
| **סוג ההתאמה** | **הקשיים שבגינם ניתנת ההתאמה** | **המלצות לתלמיד בבחינות** | **"טיפים" לתלמיד** | **הנחיות למורה** |
| **הכתבת תשובות לבוחן ניטראלי** | כאשר ההבעה בעל-פה טובה יותר מההבעה בכתב, לקות כתיבה, קושי בארגון תשובה | לאחר קריאת השאלות, רשום ראשי פרקים/נקודות חשובות כרעיונות מרכזיים בצד השאלות בדף המבחן, סדר אותם לפי סדר הגיוני. רק אז **תכתיב** את התשובות במלואן לבוחן. אין צורך לכתוב תשובות מלאות.  | השתדל לנסח את התשובות בצורה הטובה והברורה ביותר שאתה יכול, על פי סדר הגיוני ורציף, דרך כתיבת נקודות חשובות ורציפות. | התלמיד יבחן פעמיים: פעם אחת כרגיל ופעם שנייה עם ההתאמה. הבוחן כותב מילה במילה את תשובותיו המילוליות של התלמיד, המסתמכות על הנקודות החשובות שכתב. ההתאמה ניתנת ע"י חונך, מורה או איש צוות בית הספר ניטראלי. |
| **הקראת שאלון הבחינה בכל המקצועות (כולל מתמטיקה)** | כאשר הקריאה איטית מאוד או משובשת. | הקשב היטב לבוחן הקורא לך את השאלה ובו-זמנית עקוב אחר השאלה הכתובה. נסח לעצמך בשקט, במילים שלך, את השאלה, כך תבין אותה טוב יותר. | שים לב! אם אינך זוכר את השאלה לאחר הקראה אחת, ניתן לבקש הקראה נוספת. אתה לא יכול לבקש מהבוחן להסביר לך את השאלה! | התלמיד יבחן פעמיים: פעם אחת כרגיל ופעם שנייה עם ההתאמה.יש לקרוא לתלמיד את השאלה באופן ברור וישיר, ללא הסבר שאלות, הבהרות, מילים או מונחים שאינם ברורים לתלמיד. |
| **השמעת שאלון הבחינה באנגלית באמצעות קלטת** | כאשר הקריאה ב**אנגלית** היא איטית מאוד או משובשת | הקשב היטב להוראות בקלטת ופעל על פי ההוראות.  | תרגל שימוש בדיסקמן הרבה לפני הבחינה, על מנת שתהיה פנוי להקשיב לתוכן השאלות. | התלמיד יבחן פעמיים: פעם ללא ההתאמה ופעם נוספת עם דיסקמן. |
| **הכתבת תשובות בלשון**  | כאשר לתלמיד מאובחנים לקויות למידה חמורים סביב למידת השפה, קריאה וכתיבה  |  |  | התלמיד יבחן פעמיים. פעם אחת כרגיל ובפעם נוספת יבחן עם הקראה ועם הכתבה. |
| **הקלדת/הקלטת התשובות של הנבחן על גבי קלטת-באנגלית**  | כאשר יש קשיים חמורים בכתיבה **באנגלית** | רשום לעצמך בנקודות את הרעיונות המרכזיים של התשובה. סדר לפי סדר הגיוני את הרעיונות. רק אז תקליט את התשובה במלואה לתוך הטייפ. | תרגל הקלטת תשובות לטייפ במהלך הלימודים שלך והרבה לפני הבחינה. עשה את התרגול בשני טייפים: באחד תקשיב ובשני- תקליט. | התלמיד יבחן פעמיים: פעם אחת כרגיל ופעם שנייה עם ההתאמה (הקלטת התשובות), יקליט תשובותיו ישירות לקלטת. |

|  |
| --- |
| **התאמות ברמה 3, לאחר שנוסו התאמות 1+2 (באישור ועדת התאמות מחוזית)** |
| **סוג ההתאמה** | **הקשיים שבגינם ניתנת ההתאמה** | **המלצות לתלמיד בבחינות** | **"טיפים" לתלמיד** | **הנחיות למורה** |
| **שאלון מותאם ברבי מלל** | כאשר לתלמיד קיימים ליקויים ספציפיים וחריגים המונעים ממנו לענות על חלקים מהבחינה.  | המבחן המותאם דורש העמקה והבנה רבה של החומר הנלמד. אמנם יש צמצום של החומר במבחן, אך הידע וההבנה צריכים להיות טובים מאוד. | השאלון המותאם מאפשר לך להיות רגוע יותר ולהתרכז בחומר הספציפי שלמדת | התלמיד יבחן פעם אחת ויענה על השאלות כאשר תינתן לו בחירה עפ"י הנחיות המפמ"ר באותו המקצוע. שימו לב! לא יצומצם חומר הלימוד ועל התלמיד ללמוד את כל חומר הלימוד במקצוע בו נבחן על מנת להצליח בבחינה!  |
| **מותאם בלשון** | כאשר לתלמיד מאובחנים לקויות למידה חמורים סביב למידת השפה, קריאה וכתיבה |  |  | התלמיד נבחן פעם אחת עם טופס בחינה מותאם עפ"י הנחיות המפמ"ר בלשון. |
| **הקראה בלשון** | כאשר לתלמיד מאובחנים לקויות למידה חמורים סביב למידת השפה, קריאה וכתיבה |  |  | התלמיד יבחן פעמיים. פעם אחת כרגיל ובפעם נוספת יבחן עם הקראה.  |
| **מבחן בעל-פה** | פער של שני ציונים לפחות בין ההבעה בכתב להבעה בע"פ לטובת ההבעה בע"פ. קשיים חמורים בקריאה, בכתיבה ובארגון הידע ו/או הפרעה קשה בקשב ובריכוז שאינה מאפשרת לנבחן לעבוד באופן עצמאי ו/או להכתיב לבוחן ניטראלי. | רשום ראשי פרקים/נקודות חשובות כרעיונות מרכזיים בצד השאלות בדף המבחן, סדר אותם לפי סדר הגיוני. רק אז תענה בעל פה את התשובה במלואה. | הבוחן אינו מסביר לך את השאלה, הוא שואל אותה כפי שהיא כתובה לו.  | התלמיד יבחן פעמיים: פעם אחת כרגיל ופעם שנייה עם ההתאמה.הבוחן יתמלל את דבריו של התלמיד.הבוחן יהיה מורה לאותו מקצוע של הבחינה. |